יג' טבת תשע"ח

31 בדצמבר 2017

**דו"ח הישגים שנתי**

סיכום הישגים עיקריים של המחלקה למשפט בין-לאומי לשנת 2017

1. **בית הדין הפלילי הבין-לאומי (ICC): שיח עם תובעת בית הדין בנושאי סמכות שיפוט**

**\*\* רגיש, לא להפצה \*\*** בתחילת שנת 2015, הרשות הפלסטינית ביקשה להצטרף כמדינה חברה לבית הדין, וכן להעניק סמכות לבית הדין מאז חודש יוני 2014. בעקבות מהלכים אלה, הודיעה תובעת בית הדין על פתיחה של בדיקה מקדמית כדי לברר אם יש בסיס לפתוח בחקירה. בחודש יולי 2015 אישר ראש הממשלה פתיחה בדיאלוג דיסקרטי עם משרד התובעת בעניין הבדיקה המקדמית, במסגרתו ישראל מציגה את טענותיה המשפטיות השוללות את סמכותה של התובעת להורות על פתיחה בחקירה. המחלקה נוטלת תפקיד מרכזי בדיאלוג זה, שהמשיך להתנהל במהלך שנת 2017. בחודש דצמבר 2017, פרסם משרד התובעת דו"ח המסכם את הבדיקות שהתקיימו על ידו בשנה זו. בדומה לדו"חות השנים הקודמות, הדו"ח כולל אמירות שמהן עולה שהתובעת טרם הגיעה למסקנות בנושאים של סמכות שיפוט טריטוריאלית ופרסונאלית. כמו כן, בדו"ח לשנת 2017, לראשונה, התובעת בחרה לפרט מספר סוגיות משפטיות שאותן הגדירה "חדשניות ומורכבות", ובכללן: שאלות בדבר מעמדם המשפטי של השטחים והדין החל בהם, תוך אזכור טענותיה של מדינת ישראל הדוחות את העמדה הנשמעת מפי גורמים בזירה הבין-לאומית לפיה מדובר בשטחים כבושים שחלה בהן אמנת ג'נבה הרביעית; הקושי בסיווג המשפטי של העימות המזוין ברצועת עזה, הרלוונטי לצורך ביסוס הטענה לקיומה של סמכות לבית הדין על פשעים מסוימים הקיימים בסכסוך בין-לאומי בלבד; וכן קשיים המתעוררים אגב יישום ופרשנות של עבירות החלות בלחימה, שטרם נדונו בפסיקה ושאין לגביהן הסכמה רחבה בזירה הבין-לאומית. בחלוף כמעט שלוש שנים מפתיחת הבדיקה המקדמית, התובעת ציינה שבכוונתה להכריע בסוגיות מקדמיות אלה תוך פרק זמן סביר. **\*\* רגיש, לא להפצה \*\***

1. **בית הדין הפלילי הבין-לאומי (ICC): סגירת הבדיקה המקדמית בעניין אירוע המשט**

**\*\* רגיש, לא להפצה \*\*** בשנת 2013, הפנתה איי קומורו את אירוע המשט הימי לעזה לבית הדין. בעקבות זאת, תובעת בית הדין פתחה בבדיקה מקדמית. המחלקה ליוותה בדיקה מקדמית זו, כחלק מהצוות הבין-משרדי המופקד על הטיפול בהליכים בבית הדין. במסגרת זו, ננקטו פעולות שונות על מנת להביא לסגירת ההליך, ואכן בסוף שנת 2014 החליטה התובעת שלא לפתוח בחקירה בנוגע לתקרית, בנימוק שלא מדובר במעשים המגיעים לדרגת החומרה שיכולה להצדיק את התערבות בית הדין. החלטה זו היתה נתונה להליך של ביקורת שיפוטית, ובשנת 2015 הורה מותב של שלושה שופטים (בדעת רוב) לתובעת לבחון מחדש את החלטתה בנימוק ששגתה באופן הניתוח שלה את מבחן החומרה. על אף מסע לחצים שהתנהל על ידי גורמים אנטי-ישראליים שונים, ביום 29.11.17 התובעת פרסמה החלטה מפורטת, המסכמת את תהליך השקילה מחדש, ובה התובעת מחליטה בשנית ובאופן סופי כי אין הצדקה לפתיחה בחקירה, והיא עומדת על פרשנותה את מבחן החומרה. **\*\* רגיש, לא להפצה \*\***

1. **קידום זכויות אדם: הופעה בפני וועדת זכויות האדם של האו"ם האמונה על יישום האמנה לביעור כל צורות האפליה נגד נשים**

באוקטובר 2017, משלחת ישראל הופיעה בפני הוועדה והציגה את הדו"ח התקופתי לאמנה. במסגרת הופעה זו, הציגה המשלחת הישראלית, בראשות מנכ"לית משרד המשפטים, נציגות המחלקה ושורה של בכירות ממשרדי הממשלה השונים, את העשייה הרבה של מדינת ישראל בתחום קידום זכויות נשים, לרבות בנושא אלימות נגד נשים, הדרת נשים, מאבק בתופעת הפוליגמיה, קידום מעמדן של נשים ערביות, בדואיות וחרדיות, מאבק בסחר בבני אדם, ועוד. הופעת המשלחת בפני הוועדה הוכנה על ידי המחלקה, כמו גם כתיבת הדו"ח שהוגש לוועדה והכנת מענים לנושאים שהועלו על ידה בטרם ההופעה. בהמשך לדו"ח ולהופעת המשלחת בפני הוועדה, בירכה הוועדה את ישראל על הגשת הדו"ח וציינה את הערכתה לדיאלוג המועיל עם המשלחת של מדינת ישראל. בדו"ח מסקנות הוועדה, לצד המלצות שונות לשיפור בתחום, הוועדה בירכה על צעדים שננקטו על ידי ישראל הן במישור החקיקתי והן במישור המוסדי בתחומי התוכן השונים.

1. **יישום המלצות הדו"ח השני של ועדת טירקל: הקמת אשכול דיני מלחמה**

הוועדה הציבורית לבדיקת האירוע הימי מיום 31 במאי 2010 (ועדת טירקל) אשר בחנה את אופן הבדיקה והחקירה במדינת ישראל של תלונות וטענות בדבר הפרות של דיני הלחימה על פי המשפט הבין-לאומי, המליצה, בין היתר, להקים במשרד המשפטים יחידה שתתמחה בתחום דיני המלחמה. המלצה זו אומצה בדו"ח הצוות לבחינה וליישום של דו"ח טירקל (צוות צ'חנובר) ולאחר מכן על ידי ועדת השרים לענייני ביטחון לאומי (הקבינט המדיני-ביטחוני). עבודת הקמת האשכול החלה בסוף שנת 2016 עם מינוי עורכת דין בתקן ממונה לטובת ניהול צוות ההקמה. במהלך שנת 2017, נוספו לאשכול שני עורכי דין נוספים ומתמחה. במהלך שנה זו, האשכול החל לספק מענה שוטף ולהעניק ייעוץ משפטי מקצועי במגוון רחב של סוגיות בדיני המלחמה, אשר התעוררו אגב הליכים משפטיים ויוזמות חקיקה. במסגרת זו, כחלק מהטיפול בעתירות שהוגשו לבית המשפט העליון, גיבש האשכול מספר חוות דעת משמעותיות, אשר הועברו לעיון הגורמים הרלוונטיים. בנוסף, האשכול פעל לבניית מאגר ידע מקצועי בתחום דיני המלחמה, אשר עתיד לשמש את כלל גורמי המחלקה. יצוין, כי עבודת הקמת האשכול נעשתה בשיתוף פעולה מלא עם מחלקת הדין הבין-לאומי בפרקליטות הצבאית.

1. **היערכות לחירום: קידום מוכנות למתן ייעוץ משפטי במצבי חירום ומלחמה**

במהלך שנת 2017, בוצעו מספר תהליכים לשיפור המוכנות של המחלקה למתן ייעוץ משפטי במצבי חירום ומלחמה, תוך שימת דגש על היכולת לספק מענה הולם, מהיר ויעיל לסוגיות השונות בזמן אמת, באופן התורם לאינטרסים של מדינת ישראל. תהליכים אלו כללו, בין היתר, השתתפות בדיוני מוכנות של היועץ המשפטי לממשלה; הובלת הליך הכשרה ומוכנות פנים-מחלקתי שכלל, בין השאר, לימוד והעמקה בהוראות ופקודות אופרטיביות רלוונטיות; יצירת נוהל פנים-מחלקתי להסדרת אופן העבודה של המחלקה בשעת חירום; ועדכון של מאגרי המידע הממוחשבים ואוגדני החירום המסווגים. במקביל, בוצע מעקב שוטף אחר התפתחויות משפטיות בתחום דיני הלחימה, וננקטו צעדים להבטיח כי עמדותיה של מדינת ישראל הוצגו בפורומים מקצועיים שונים בארץ ובחו"ל, הדנים בפיתוח דיני המלחמה ובפרשנותם.

1. **הגנה על עובדי מדינה: דחיית קובלנה פלילית בצ'ילה נגד שופטי העליון**

בנובמבר 2016, הוגשה בצ'ילה קובלנה פלילית פרטית כנגד שלושה שופטי בית המשפט העליון: הנשיא בדימוס אשר גרוניס, השופט עוזי פוגלמן והשופט ניל הנדל, בעניין החלטותיהם בנושא גדר הביטחון בסביבת בית ג'אלה. המתלוננים טענו כי החלטות אלה מהוות פשעי מלחמה ופשעים נגד האנושות. בדצמבר 2016, בית המשפט דחה את הקובלנה, בציינו, בין היתר, מגבלות על סמכות השיפוט, היות הסוגיה אזרחית ולא פלילית, ואת הצורך לכבד החלטות של בתי משפט זרים. בינואר 2017, בית משפט לערעורים דחה את הערעור שהוגש בעניין. חודש לאחר מכן, בית המשפט העליון דחה אף הוא בקשת רשות ערעור שהגישו המתלוננים. המחלקה הובילה את הטיפול בהליך זה, בשיתוף עם משרדי הממשלה השונים, אשר הסתיים בהכרעה חשובה וחד משמעית של מערכת המשפט בצ'ילה, על שלוש ערכאותיה, לטובת מדינת ישראל. המחלקה אף קיבלה מכתב תודה מהשופט גרוניס וכן מהיועץ המשפטי לממשלה, הודות להישגיה בתיק זה.

1. **המאבק בשוחד עובדי ציבור זרים: פרסום ממצאי בדיקה חיוביים ביותר של ה-OECD בתום סבב הביקורת השלישי על ישראל**

המחלקה הובילה וריכזה, בשיתוף עם המחלקה למשפט פלילי בייעוץ וחקיקה, את הטמעת ההמלצות שניתנו למדינת ישראל על ידי קבוצת העבודה למאבק בשוחד של ה-OECD, במסגרת דו"ח הביקורת החיובי שפרסמה הקבוצה על ישראל ביוני 2015. ביוני 2017, התקיים הליך שימוע לישראל על דו"ח המעקב המפורט שהגישה במסגרת הליך המעקב, בסופו שיבח יו"ר קבוצת העבודה את הצעדים שננקטו על ידי ישראל ואת המהלכים שקודמו על ידה ליישום המלצות הקבוצה. דו"ח קצר המסכם את ממצאי הביקורת של הארגון פורסם בדצמבר 2017, וממצאיו קובעים שישראל יישמה 22 מתוך 27 ההמלצות שניתנו לה, מתוכן 18 באופן מלא. סיומו המוצלח של שלב זה של הטמעת ההמלצות חותם, למעשה, את סבב הביקורת השלישי של ישראל במסגרת חברותה בקבוצת העבודה.

1. **הגנה על עובדי מדינה: דחיית תלונה בספרד בעניין תקרית מותו של חייל יוניפי"ל, תוך הבעת אמון במערכת המשפט הישראלית**

באוגוסט 2016, הוגשה בספרד תלונה ביחס לתקרית מותו של חייל יוניפי"ל בגבול לבנון בשנת 2015, ככל הנראה מאש צה"ל. במרץ 2017, דחה השופט החוקר את התלונה, בעקבות המלצת התובעת הראשית, בקבעו כי אין לספרד סמכות שיפוט על התקרית היות ומדובר בפעולה מלחמתית. באופן חשוב, השופט ציין כי המענה של מדינת ישראל לבקשה לעזרה משפטית מצביע על חקירה יסודית שנערכה בישראל, ועל כך שהמוות נגרם כתוצאה מסטייה לא מכוונת. עוד נקבע כי אין בסיס לשקול הטלת אחריות פלילית במקרה זה. החלטת השופט מהווה הבעת אמון במערכת המשפט הישראלית ותורמת למוניטין החיובי שלה בפורומים משפטיים זרים. המחלקה ריכזה את הטיפול בתיק, בשיתוף עם המחלקה הבין-לאומית בפרקליטות המדינה, משרד החוץ, משרד הביטחון והפרקליטות הצבאית.

1. **קידום מדיניות הממשלה בנושא הכניסה לארצות הברית: התקדמות במגעים להצטרפות לתכנית הפטור מוויזות לישראלים**

בהתאם להנחיית הדרג המדיני מתנהל בשנים האחרונות משא ומתן בין מדינת ישראל לארצות הברית על הסכם ה-PCSC Preventing and Combating Serious Crime and Terrorism)), אשר חתימה ויישום שלו מהווים את אחד התנאים להצטרפות לתכנית הפטור מאשרות (Visa Waiver) של ארצות הברית. ההסכם נועד לאפשר העברת מידע ישירה ממאגר טביעות האצבע המשטרתי לידי רשויות וגופים בארצות הברית, וזאת למטרות שהוגדרו כלוחמה בטרור ופשיעה חמורה. מדובר בהסכם הדדי, כך שמאגר דומה של האמריקאים, בהיקף רחב הרבה יותר, אמור להיות פתוח בפני משטרת ישראל. במהלך ביקור שרת המשפטים בארצות הברית שהתקיים בחודש מאי 2017, נפגש המשנה ליועץ המשפטי לממשלה (משפט בין-לאומי), לבקשת השרה, עם נציגי המשרד לביטחון המולדת על מנת לדון בהסכם זה. במסגרת הפגישה דנו הצדדים במורכבות הקיימת מבחינת מדינת ישראל במתן גישה למאגר טביעות האצבע של משטרת ישראל ובמסירת מידע אישי, ונעשה מאמץ משמעותי להגיע להבנות עקרוניות עם הצד האמריקאי. שיחות אלו הובילו לפריצת דרך במשא ומתן עם האמריקאים. כיום, על אף שהמשא ומתן עדיין מתנהל, נוכח יחסי האמון שנוצרו אנו עדים לנכונות רבה יותר של האמריקאים לגלות גמישות ביחס לנוסח ההסכם. היועץ המשפטי לממשלה מלווה את העבודה על ההסכם, אשר נעשית תוך שיתוף פעולה מרשים של מספר רב של גופים, ביניהם המחלקה למשפט פלילי והמחלקה למשפט חוקתי-ציבורי בייעוץ וחקיקה, משרד החוץ וגופי הביטחון השונים.

1. **השתתפות בפורומים משפטיים בין-לאומיים: נציג המחלקה נבחר לתפקיד דווח בדיוני ועדת האו"ם למשפט בין-לאומי מסחרי**

באוקטובר 2017, נציג המחלקה, עו"ד איתי אפטר, השתתף במפגש של קבוצת העבודה של ועדת האו"ם למשפט בין-לאומי מסחרי (UNCITRAL) לגיבוש אמנה אוניברסלית לאכיפת הסכמי פשרה בין-לאומיים ליישוב סכסוכים בעסקאות מסחריות, ונבחר לשמש כ-"דווח" (rapporteur) לדיונים. כרקע לדברים, נציין כי ההסדרים המתהווים בעניין אכיפת הסכמי פשרה בסכסוכים בעסקאות סחר בין-לאומיות, והאמנה שתעוגן בעניין, עשויים לתרום רבות לצדדים המעורבים בסכסוכים לחסוך בעלויות הגבוהות של בוררות בין-לאומית ובמורכבות המתלווה אליה, כולל לגורמים עסקיים ישראלים הפעילים בזירה הבין-לאומית. לאורך הזמן, אנשי המחלקה היו מעורבים באופן פעיל ומוביל בדיונים שעסקו בנושאים אלה. במפגש שהתקיים באוקטובר 2017, השתתפו כ-150 איש, כולל נציגים ממדינות רבות וארגונים שונים העוסקים בתחום. מזכירות קבוצת העבודה (מזכירות האו"ם) היא שיזמה את המינוי וגרמניה הציעה את המועמדות, תוך שהיא מציינת את המחויבות הרבה של עו"ד אפטר, בייצגו את מדינת ישראל, לקדם הסכמות בין מדינות שמשתתפות בדיונים, על מנת להגיע לתוצרי עבודה מאוזנים וראויים. הדווח ממלא תפקיד פורמלי ומדווח על תוכן הדיונים וההחלטות שהתקבלו בוועידה. המינוי משקף את האמון לו זוכה עו"ד אפטר ואת ההערכה שרוחשים משתתפי הדיונים למקצועיותו, כמו גם לתרומה הרבה של מדינת ישראל לדיונים שהתקיימו בעניין בשנים האחרונות.

1. **הליכים במדינות זרות: דחיית תביעה אזרחית בארצות הברית נגד גורמים פרטיים וחברות בשל זיקתם להתיישבות הישראלית בשטחים שמעבר לקו הירוק**

במרץ 2016, הוגשה בארצות הברית תביעה אזרחית נגד שורה של גורמים – ארגונים, חברות פרטיות, בעלי הון, בנקים ועוד – בשל פעילותם הכלכלית הישירה או העקיפה בהתיישבות הישראלית שמעבר לקו הירוק, המהווה, לטענת התובעים, פשעי מלחמה ופשעים נגד האנושות. באוגוסט 2017, בית המשפט הפדרלי בוושינגטון דחה את התביעה על הסף בהתבסס על דוקטרינת השאלה הפוליטית. בית המשפט קבע כי טענות התובעים מלאות שאלות פוליטיות ובלתי שפיטות, השוללות את סמכותו העניינית לדון בהן. בית המשפט ציין כי דיון בתביעה היה מחייב אותו להכריע בשאלות כמו חוקיות ההתיישבות, הריבונות המדינית, זכויות לקניין פרטי ושליטה במקרקעין שבמחלוקת, אשר מחייבות קביעה מצד הדרגים הפוליטיים, וכי על בית המשפט להימנע מלחוות דעתו בנושאים דיפלומטיים וגיאו-פוליטיים רגישים אלה. בנימה כללית יותר, בית המשפט ציין כי קשה לחשוב על סכסוך פוליטי יותר במהותו מאשר הסכסוך הישראלי-פלסטיני. בספטמבר 2017 הוגש ערעור בתיק זה, אשר עודו תלוי ועומד. מדובר בפסק דין חשוב ותקדימי, לא רק בשל דחיית התביעה עצמה, אלא משום שיש בו כדי לסייע בהתמודדות עם ניסיונות דומים לתקוף את מדיניות ישראל בשטחים שמעבר לקו הירוק, בדגש על נושא ההתיישבות הישראלית, בפורומים משפטיים זרים.

1. **קידום מדיניות הממשלה בתחום התעופה: גיבוש נוהל לכינון קשרי תעופה סדירים והסכמי התעופה שאושרו בעקבותיו**

בהמשך לפנייה של משרד התחבורה, אשר העלתה בפנינו קשיים המתעוררים מהדרישה המשפטית לסיים את כל הליכי האשרור של הסכמי התעופה הבילטרליים על מנת לכונן קשרי תעופה עם מדינות מסוימות - בהן הליכי האשרור נמשכים תקופה ארוכה מאוד - נערכה בחינה מקיפה של הנושא במטרה למצוא פתרונות שיעלו בקנה אחד עם המסגרת המשפטית הנוגעת לעריכת הסכמי תעופה בין-לאומיים. בחינה זו נערכה על ידי מחלקתנו בשיתוף המחלקה למשפט כלכלי בייעוץ וחקיקה, משרד החוץ ומשרד התחבורה, וזאת על מנת להתאים את המצב המשפטי לצרכים של שוק התעופה הדינמי תוך שמירה על דרישות הדין. בסיום עבודה זו, גובש נוהל לכינון קשרי תעופה סדירים, המסדיר את האפשרות לכונן יחסי תעופה עם מדינה אחרת, על בסיס טיוטת הסכם שנחתמה בראשי תיבות, וזאת עוד בטרם נחתם ההסכם ונכנס לתוקף. הנוהל שגובש הובא לידיעת היועץ המשפטי לממשלה, ועד כה, בהתאם לבקשת משרד התחבורה, אושר על בסיסו כינון קשרי תעופה סדירים עם ארבע מדינות (איסלנד, אוסטרליה, קמבודיה וניו-זילנד). הנוהל משקף פתרון יצירתי המסייע בקידום מדיניות הממשלה בתחום התעופה, ואף מיטיב עם אזרחי ישראל אשר כבר נהנים מכינון קשרי תעופה כאמור, לרבות כניסתם לשוק של מובילים נוספים, הגברת התחרות והוזלת מחירי הטיסות.

1. **ייעול שירותים: ייזום תהליכי שיפור וטיוב ביחידת הממונה על העזרה המשפטית**

במהלך שנת 2017, יחידת הממונה על העזרה המשפטית המשיכה לקדם תהליכי שינוי ארגוני והתייעלות שנועדו לשפר את השירות לציבור ולמשרדי הממשלה, ולטייב את העבודה המתבצעת ביחידה. בין היתר, חל שיפור משמעותי בתהליכי המצאת כתבי בי-דין לשטחי המועצה הפלסטינית, והודות לכך נפתחו ונדונו תיקים רבים בערכאות המשפטיות השונות במדינת ישראל. כמו כן, הושלמה הקמת מערכת מחשוב ייעודית עבור ניהול תיקי החייבים הפלסטינים לישראל/ים והושלמה הסבת הנתונים הדרושה לצורך כך. בנוסף, הוקמה התשתית הדרושה לבניית מאגר הידע המקצועי בתחום העזרה המשפטית והחל תהליך סריקה של אלפי מסמכים, לראשונה מאז הקמת היחידה בשנת 1995. לצד זאת, שודרג בינוי היחידה באופן משמעותי, תוך הוספת עמדות עבודה ומתחם שירות. כמו כן, הושם דגש על איתור, קליטה והכשרה מקצועית של כוח אדם חדש.

1. **פיתוח המשפט הבין-לאומי בהתאם לאינטרסים של מדינת ישראל: תפנית חיובית במגעים לגיבוש אמנת האג לאכיפה והכרה בפסקי חוץ**

במהלך שנת 2017 הובילה המחלקה, בשיתוף פעולה עם המחלקה למשפט אזרחי בייעוץ וחקיקה ועם הלשכה המשפטית במשרד החוץ, את פעילות ישראל במסגרת הדיונים בוועידת האג למשפט בין-לאומי פרטי על גיבוש נוסח האמנה להכרה ואכיפה של פסקי חוץ. העבודה על האמנה מצויה בשלבים מתקדמים וצפוי כי תושלם במהלך שנת 2019. לקראת מפגש הוועידה שהתקיים בנובמבר 2017 הגישה ישראל מספר הצעות, אשר כמעט לכולן הצטרפו מדינות אחרות, ובמסגרת הדיונים התקבלו מרבית ההצעות. בעקבות זאת, השתנה נוסח האמנה בצורה משמעותית כך שבניגוד לנוסח שעמד על הפרק בארבע השנים האחרונות, כעת טיוטת האמנה שעל בסיסה ימשיכו להתקיים הדיונים בין המדינות השונות (כ-60 במספר) משקפת איזון ראוי בין הצורך במשטר אכיפת פסקי חוץ אשר יקדם סחר בין-לאומי לבין חשיבות עיגונם של מנגנונים להגנה על בעלי-דין ישראלים, הן במסגרת הליכים אזרחיים בישראל והן במסגרת הליכים אזרחיים בחו"ל, כולל הליכים נגד מדינת ישראל עצמה.

1. **קידום מדיניות הממשלה בתחום המסתננים: תיקון הסכם עם מדינה שלישית בדבר הרחקת מסתננים**

באוגוסט 2017, ניתן פסק דינו של בית המשפט העליון בשאלה האם ניתן להרחיק מסתננים למדינה שלישית גם ללא הסכמתם וכן האם ניתן להחזיקם במשמורת בשל אי הסכמתם להרחקה. בית המשפט לא מצא טעם לקבוע שישנה מניעה שמקורה בדין הישראלי או בדין הבין-לאומי להרחיק מסתננים ממדינת ישראל למדינה השלישית. יחד עם זאת, בית המשפט פירש את ההסכם כך שנדרשת הסכמתו של המסתנן להרחקה, ומשכך לא ניתן להשימו במשמורת עד ליציאתו. נוכח פרשנות זו, על מנת שהדרג המדיני יוכל ליישם את ההסדר שנחתם בעבר בין מדינת ישראל לבין המדינה השלישית, נוצר צורך דחוף לתקן את ההסכם במהירות וביעילות, באופן שיעלה בקנה אחד עם פסק דינו של בית המשפט העליון מחד, ויגשים את האינטרסים של הדרג המדיני מאידך. לאחר מאמצים רבים ושיתוף פעולה הדוק עם המחלקה למשפט ציבורי-מנהלי בייעוץ וחקיקה, משרד החוץ ורשות ההגירה והאוכלוסין, ההסכם תוקן כבר בסוף חודש ספטמבר 2017. תיקון זה מהווה חלק בלתי נפרד מההסכם בין המדינות.

1. **המשט הימי לעזה: דחיית תביעה אזרחית בארצות הברית נגד מדינת ישראל**

בראשית 2016, הוגשה בארצות הברית תביעה אזרחית נגד מדינת ישראל ומספר משרדי ממשלה, בגין נזקים שנגרמו לכאורה במהלך השתלטות צה"ל על ספינה אמריקאית שהשתתפה במשט הימי לעזה בשנת 2010. ממשלת ארצות הברית התערבה בהליך זה והביעה את עמדתה כי יש לדחות את התביעה על הסף. בינואר 2017, בית המשפט החליט לדחות את התביעה על הסף בשל היעדר סמכות שיפוט עניינית והתקיימות חסינות ריבון. בדצמבר 2017, בית משפט לערעורים דחה את ערעור התובעים. המחלקה ריכזה את העבודה הבין-משרדית וליוותה באופן צמוד את הטיפול בהליך בארצות הברית, עד לסיומו המוצלח. מדובר בהחלטות מצוינות, המחזקות את ההגנה של מדינת ישראל מפני תביעות נזיקין בארצות הברית.

1. **פיתוח המשפט הבין-לאומי בהתאם לאינטרסים של מדינת ישראל: השתתפות בשיח מומחים בנושא פיצויים לקורבנות של הפרות דיני הלחימה**

שאלת הזכות לסעד לנפגעים כתוצאה מפעולות לחימה (ופיצויים בפרט) במסגרת המשפט הבין-לאומי זוהתה במחלקה כנושא אשר עשוי להיות בעל משמעויות שונות עבור מדינת ישראל ובפרט בזירה המשפטית הבין-לאומית. מטבע הדברים, לנושא זה עשויות להיות השלכות משמעותיות עבור מדינת ישראל, המצויה בעימות מזוין מתמשך הן עם ארגוני טרור פלסטינים והן עם חיזבאללה. לימוד הנושא מקרוב הוגדר כאחד מיעדי המחלקה לצורך קידום האינטרסים של המדינה בפני ערכאות משפטיות זרות ובין-לאומיות ועל-מנת להשפיע על השיח בנושא בזירה המשפטית הבין-לאומית באופן שיטיב עם האינטרסים הישראלים בתחום. כחלק ממאמץ זה, נציגת המחלקה השתתפה בשיח מצומצם של מומחים משפטיים, שהתקיים במכון מקס פלנק בגרמניה, בנושא זה. המפגש היווה הזדמנות טובה להביע את עמדותיה של ישראל ולתרום לעיצוב הנורמות המשפטיות בנושא, וכן להיחשף למגמות ההולכות ומתפתחות בתחום. בעקבות ההשתתפות במפגש, הוצע לנציגת המחלקה לכתוב מאמר דעה קצר בנושא, שיפורסם על-ידי המכון כחלק מלקט פרסומים.

1. **קידום חקיקה: תזכיר החוק למניעת הפצה ומימון של נשק להשמדה המונית או אמצעים לנשיאתו**

בנובמבר 2017, הופץ תזכיר חוק ממשלתי למניעת הפצה ומימון של נשק להשמדה המונית או אמצעים לנשיאתו, ואושר על ידי ועדת שרים לחקיקה בדצמבר 2017. צוות בין-משרדי בהובלת משרד האוצר ובליווי ייעוץ וחקיקה (המחלקה הכלכלית, הפלילית ומחלקתנו), הרשות לאיסור הלבנת הון ומשרד החוץ, פועל מאז אפריל 2017 לקידום הצעת החוק, בלוחות זמנים קצרים שדחיפותם נקבעה לנוכח ביקורת ארגון ה-FATF (Financial Action Task Force) על ישראל המתקיימת בשנה זו. המחלקה נטלה חלק מרכזי בעיצוב החוק ומנגנוניו כך שיעמוד בהתאמה לדרישות הבין-לאומיות באופן המיטבי, תוך איזון עם דרישות הדין הפנימי. מטרת החוק היא להוות מסגרת שתאפשר יישום סנקציות כלכליות באופן מידי על גורמים שמפיצים ומממנים נשק להשמדה המונית בקשר למדינות המנויות בתוספת, שהוכרזו ככאלה על ידי מועצת הביטחון, או אימוץ הכרזות של גורמים שהוכרזו על ידי גורם מוסמך במדינה זרה. החוק יאפשר לישראל לעמוד בהלימה גבוהה יותר בסטנדרטים הבין-לאומיים המחייבים בנוגע לאימוץ הכרזות מועצת הביטחון.

1. **קידום חקיקה: אישור חוקים לעיגון הסכמי מעמד כוחות צבאיים עם יוון וקפריסין**

בנובמבר 2017, אושרו בכנסת החוקים המעגנים את הסכמי מעמד הכוחות (SOFA) של ישראל עם יוון ועם קפריסין. החוקים החדשים מעניקים תוקף בדין הפנימי להוראות ההסכמים שנחתמו בין ישראל ובין יוון וקפריסין בדבר המעמד של כוחותיהן הצבאיים בעת קיום פעילות צבאית משותפת, ומטרתם להסדיר היבטים משפטיים ולוגיסטיים הכרוכים בשיתוף הפעולה הביטחוני בין המדינות. מדובר בשני ההסכמים הראשונים מסוג זה שחתמה ישראל מאז ההסכם עם ארצות הברית משנת 1991. המחלקה ליוותה באופן צמוד את המשא ומתן לחתימת ההסכמים, את ניסוח החוקים המסדירים אותם בדין הפנימי ואת הליכי אישורם, לצד משרד הביטחון, משרד החוץ ומחלקת הדין הבין-לאומי בפרקליטות הצבאית, וכעת ממשיכה ללוות את הליכי אשרור ההסכמים בהתאם לתקנון לעבודת הממשלה.

1. **קידום חקיקה: נוהל מניעת כניסה של חייבים משטחי המועצה הפלסטינית לישראל**

בשנת 1998, אישרה הממשלה נוהל מניעת כניסה של חייבים משטחי המועצה הפלסטינית, במטרה לסייע לרשויות השלטוניות בישראל ובאזור ולנושים ישראלים לגבות תשלומי חובות מצד חייבים פלסטינים באמצעות מניעת כניסה לישראל. ברם, נוכח קשיים מהותיים בהפעלת הנוהל, אשר הלכו וגברו בשנים האחרונות, נוצר צורך חיוני בהתאמת הוראות הנוהל משנת 1998 למציאות בעת הנוכחית. לפיכך, יחידת הממונה על העזרה המשפטית יזמה עבודת מטה בין-משרדית מקיפה לבחינת חלופות, שבסופה הומלץ על תיקון הוראות הנוהל, תוך שמירה על מסגרתו הכללית. בעקבות זאת, גובשה הצעת מחליטים בדבר תיקון הנוהל, אשר הוגשה לממשלה על ידי שרת המשפטים ושר הביטחון בשלהי שנת 2017. תיקון הנוהל הנ"ל נועד לשפר את יכולות הגבייה של מדינת ישראל בגין חובות של חייבים פלסטינים, המוערכים במאות מיליוני ₪, לצד צמצום הפגיעה בחייבים הפלסטינים ובמעסיקים בישראל, ככל הניתן. בנוסף, תיקון הנוהל צפוי להביא לייעול הבירוקרטיה ותהליכי העבודה בין הגורמים המקצועיים הרלוונטיים, וזאת בין היתר באמצעות הקמת תשתיות וממשקים טכנולוגיים ייעודיים חדשניים. אשר על כן, המדובר בצעד בעל משמעות רבה, אשר לאחר השלמת ההיערכות הלוגיסטית הדרושה, צפוי לשפר את השירות הניתן לציבור הנושים והחייבים, כאחד.

1. **הסברה ותקשורת: השקת אתר אינטרנט חדש למחלקה**

בתקופה האחרונה, הושלמה הקמת אתר האינטרנט החדש של המחלקה, והוא מתוכנן לעלות לרשת במועד קרוב. האתר נועד לקדם את ההיכרות עם עבודת המחלקה ולחזק את העניין בה, בקרב קהלי יעד והציבור הרחב, ויש בו מידע מקיף אודות המחלקה, מבנה ארגוני, תחומי עיסוק, תוצרי עבודה, חדשות ועדכונים. ניתן דגש מיוחד לכך שהאתר יהיה שימושי עבור מי ששוקלים להתמחות או לעבוד במחלקה, כדי לעודד משיכת כוח אדם איכותי. כמו כן, האתר יאפשר גישה קלה ונוחה לפרסומים ודו"חות מרכזיים של ישראל בתחום המשפט הבין-לאומי, שנמצאים באחריות המחלקה, וכך יסייע לשיפור המודעות לעמדותיה של מדינת ישראל בתחום המשפט הבין-לאומי, ופעולות הננקטות על ידה בהקשרים אלה. בהמשך, האתר יעלה גם בשפה האנגלית, על מנת לפנות גם לקהלים בחו"ל.